62022TJ0307_RES
Υπόθεση T‑307/22
A2B Connect BV κ.λπ.
κατά
Συμβουλίου της Ευρωπαϊκής Ένωσης
Απόφαση του Γενικού Δικαστηρίου (πρώτο πενταμελές τμήμα) της 26ης Μαρτίου 2025
«Κοινή εξωτερική πολιτική και πολιτική ασφάλειας – Περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία – Προσωρινή απαγόρευση μετάδοσης και αναστολή αδειών για τη μετάδοση του περιεχομένου ορισμένων μέσων ενημέρωσης – Προσωρινή απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Αρμοδιότητα του Συμβουλίου – Ελευθερία έκφρασης και πληροφόρησης – Αναλογικότητα – Υποχρέωση αιτιολογήσεως»
Κοινή εξωτερική πολιτική και πολιτική ασφάλειας – Περιοριστικά μέτρα κατά ορισμένων προσώπων και οντοτήτων λόγω της κατάστασης στην Ουκρανία – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Δικαστικός έλεγχος της νομιμότητας – Περιεχόμενο – Διάταξη γενικής ισχύος σχετική με ατομικό περιοριστικό μέτρο – Εμπίπτει
[Άρθρα 24 § 1, 29 και 40 ΣΕΕ· άρθρα 263, εδ. 4, και 275, εδ. 2, ΣΛΕΕ· απόφαση 2014/512/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/351 και (ΚΕΠΠΑ) 2022/884, άρθρο 4ζ §§ 1 και 3· κανονισμοί του Συμβουλίου 833/2014, άρθρο 2στ §§ 1 και 3, 2022/350 και 2022/879]
(βλ. σκέψεις 23-33)
Πράξεις των οργάνων – Αποφάσεις – Ειδικές διατάξεις σχετικά με την κοινή εξωτερική πολιτική και πολιτική ασφάλειας (ΚΕΠΠΑ) – Αρμοδιότητα της Ένωσης στον τομέα της ΚΕΠΠΑ – Περιεχόμενο – Αποφάσεις που προβλέπουν μέτρα δυνάμενα να μεταβάλουν άμεσα την έννομη κατάσταση πολιτών – Εμπίπτουν – Καθορισμός από το Συμβούλιο του αντικειμένου των περιοριστικών μέτρων – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Επιτρεπτό – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Αρμοδιότητα επιβολής κυρώσεων ανατεθείσα σε εθνική ρυθμιστική αρχή – Δεν ασκεί επιρροή
[Άρθρα 24 § 1, 29 και 40 ΣΕΕ· άρθρα 263, εδ. 4, και 275, εδ. 2, ΣΛΕΕ· απόφαση 2014/512/ΚΕΠΠΑ του Συμβουλίου, όπως τροποποιήθηκε με τις αποφάσεις (ΚΕΠΠΑ) 2022/351 και (ΚΕΠΠΑ) 2022/884, άρθρο 4ζ §§ 1 και 3· κανονισμοί του Συμβουλίου 833/2014, άρθρο 2στ §§ 1 και 3, 2022/350 και 2022/879]
(βλ. σκέψεις 44-54)
Κοινή εξωτερική πολιτική και πολιτική ασφάλειας – Περιοριστικά μέτρα κατά ορισμένων προσώπων και οντοτήτων λόγω της κατάστασης στην Ουκρανία – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Δικαστικός έλεγχος της νομιμότητας – Περιεχόμενο – Προσφυγή ακυρώσεως – Κανονιστική πράξη με την οποία εφαρμόζεται απόφαση της Ένωσης εκδοθείσα στο πλαίσιο της κοινής εξωτερικής πολιτικής και πολιτικής ασφάλειας – Αρμοδιότητα των δικαιοδοτικών οργάνων της Ένωσης – Εμπίπτει
(Άρθρο 215 ΣΛΕΕ· κανονισμοί του Συμβουλίου 833/2014, 2022/350 και 2022/879)
(βλ. σκέψεις 61, 62)
Πράξεις των οργάνων – Αιτιολογία – Υποχρέωση αιτιολόγησης – Περιεχόμενο – Περιοριστικά μέτρα λόγω της κατάστασης στην Ουκρανία – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Πράξεις γενικής εφαρμογής – Επιτρεπτό αιτιολογίας η οποία περιορίζεται στην περιγραφή της συνολικής καταστάσεως που οδήγησε στην έκδοση της πράξεως και των γενικών σκοπών που επιδιώκει η πράξη
(Άρθρο 29 ΣΕΕ· άρθρα 215 και 296, εδ. 2, ΣΛΕΕ· κανονισμοί του Συμβουλίου 833/2014, άρθρο 2στ §§ 1 και 3, 2022/350 και 2022/879)
(βλ. σκέψεις 70-73, 76-81, 85)
Θεμελιώδη δικαιώματα – Ελευθερία έκφρασης – Κατοχύρωση τόσο από τον Χάρτη των Θεμελιωδών Δικαιωμάτων όσο και από την Ευρωπαϊκή Σύμβαση για την Προάσπιση των Δικαιωμάτων του Ανθρώπου – Ίδια έννοια και εμβέλεια – Διασφαλιζόμενο από τον Χάρτη επίπεδο προστασίας το οποίο είναι σύμφωνο με εκείνο που κατοχυρώνει η εν λόγω Σύμβαση
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 11)
(βλ. σκέψεις 102, 103, 105-107)
Κοινή εξωτερική πολιτική και πολιτική ασφάλειας – Περιοριστικά μέτρα κατά ορισμένων προσώπων και οντοτήτων λόγω της κατάστασης στην Ουκρανία – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Περιορισμός του δικαιώματος στην ελευθερία έκφρασης – Επιτρεπτό – Προϋπόθεση – Περιορισμός που προβλέπεται από τον νόμο – Έννοια – Πράξεις γενικής ισχύος που διαθέτουν σαφείς και προβλέψιμες νομικές βάσεις στο δίκαιο της Ένωσης – Εμπίπτουν
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρα 11 και 52 § 1· κανονισμοί του Συμβουλίου 833/2014, άρθρο 2στ §§ 1 και 3, 2022/350 και 2022/879)
(βλ. σκέψεις 104, 111-115)
Κοινή εξωτερική πολιτική και πολιτική ασφάλειας – Περιοριστικά μέτρα κατά ορισμένων προσώπων και οντοτήτων λόγω της κατάστασης στην Ουκρανία – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Περιορισμός του δικαιώματος στην ελευθερία έκφρασης – Επιτρεπτό – Προϋπόθεση – Σεβασμός του βασικού περιεχομένου της ελευθερίας έκφρασης – Έννοια – Πράξεις προσωρινού και αναστρέψιμου χαρακτήρα με τις οποίες δεν αναιρείται η εν λόγω ελευθερία καθεαυτήν – Εμπίπτουν
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρα 11 και 52 § 1· κανονισμοί του Συμβουλίου 833/2014, άρθρο 2στ §§ 1 και 3, 2022/350 και 2022/879)
(βλ. σκέψεις 116-118, 120, 121)
Κοινή εξωτερική πολιτική και πολιτική ασφάλειας – Περιοριστικά μέτρα κατά ορισμένων προσώπων και οντοτήτων λόγω της κατάστασης στην Ουκρανία – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Περιορισμός του δικαιώματος στην ελευθερία έκφρασης – Επιτρεπτό – Προϋπόθεση – Επιδίωξη σκοπού γενικού συμφέροντος που αναγνωρίζεται από την Ένωση – Έννοια – Προστασία της δημόσιας τάξης και ασφάλειας της Ένωσης – Διατήρηση της διεθνούς ειρήνης και ασφάλειας – Εμπίπτουν
(Άρθρα 3 § 1, 5 και 21 § 2, στοιχείο γʹ, ΣΕΕ· Χάρτης των Θεμελιωδών Δικαιωμάτων της Ευρωπαϊκής Ένωσης, άρθρα 11 και 52 § 1· κανονισμοί του Συμβουλίου 833/2014, άρθρο 2στ §§ 1 και 3, 2022/350 και 2022/879)
(βλ. σκέψεις 122, 123)
Κοινή εξωτερική πολιτική και πολιτική ασφάλειας – Περιοριστικά μέτρα κατά ορισμένων προσώπων και οντοτήτων λόγω της κατάστασης στην Ουκρανία – Προσωρινή απαγόρευση μετάδοσης του περιεχομένου ορισμένων μέσων ενημέρωσης – Απαγόρευση της διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από ορισμένα μέσα ενημέρωσης – Περιορισμός του δικαιώματος στην ελευθερία έκφρασης – Επιτρεπτό – Προϋπόθεση – Τήρηση της αρχής της αναλογικότητας – Παραβίαση – Δεν συντρέχει
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρα 11 και 52 § 1· κανονισμοί του Συμβουλίου 833/2014, άρθρο 2στ §§ 1 και 3, 2022/350 και 2022/879)
(βλ. σκέψεις 124-135)
Προσφυγή ακυρώσεως – Λόγοι – Προσφυγή κατά κανονισμών του Συμβουλίου για τη λήψη περιοριστικών μέτρων λόγω της κατάστασης στην Ουκρανία – Λόγος ακυρώσεως με τον οποίο προβάλλεται προσβολή του δικαιώματος στην ελευθερία έκφρασης και πληροφόρησης των χρηστών των υπηρεσιών παρόχου διαδικτυακών υπηρεσιών – Αδυναμία του οικείου φορέα να επικαλεστεί το δικαίωμα των χρηστών του στην ελευθερία έκφρασης και πληροφόρησης
(Άρθρο 263 ΣΛΕΕ)
(βλ. σκέψεις 136-140)
Σύνοψη
Με την απόφασή του, το Γενικό Δικαστήριο απορρίπτει την προσφυγή ακυρώσεως που άσκησαν οι προσφεύγουσες εταιρίες κατά των πράξεων με τις οποίες το Συμβούλιο απαγορεύει σε κάθε φορέα εγκατεστημένο στην Ευρωπαϊκή Ένωση, αφενός, τη ραδιοτηλεοπτική μετάδοση, την παροχή δυνατότητας ραδιοτηλεοπτικής μετάδοσης ή τη διευκόλυνση ή με άλλο τρόπο συμβολή στη ραδιοτηλεοπτική μετάδοση οποιουδήποτε περιεχομένου από τα νομικά πρόσωπα, τις οντότητες ή τους φορείς που απαριθμούνται στα παραρτήματα των προσβαλλόμενων πράξεων, και, αφετέρου, τη διαφήμιση προϊόντων ή υπηρεσιών σε οποιοδήποτε περιεχόμενο μεταδίδεται από τα πρόσωπα αυτά (
1
). Η υπόθεση αυτή παρέχει, μεταξύ άλλων, στο Γενικό Δικαστήριο τη δυνατότητα να αποφανθεί σχετικά με τις προϋποθέσεις αναγνωρίσεως της αρμοδιότητάς του να αποφαίνεται επί της νομιμότητας των αποφάσεων που εκδίδονται στο πλαίσιο της κοινής εξωτερικής πολιτικής και πολιτικής ασφάλειας (ΚΕΠΠΑ) έναντι των προσφευγόντων στους οποίους επιβάλλονται οι απαγορεύσεις αυτές.
Η απόφαση αυτή εντάσσεται στο πλαίσιο σειράς περιοριστικών μέτρων που έλαβε η Ένωση μετά τη στρατιωτική επίθεση της Ρωσικής Ομοσπονδίας κατά της Ουκρανίας στις 24 Φεβρουαρίου 2022. Οι προσφεύγουσες, οι οποίες είναι εγκατεστημένες στις Κάτω Χώρες και των οποίων οι επωνυμίες δεν περιλαμβάνονται στους καταλόγους που προσαρτώνται στις επίδικες πράξεις, είναι πάροχοι υπηρεσιών πρόσβασης στο διαδίκτυο για τους ιδιώτες ή για τις επιχειρήσεις.
Προς στήριξη της προσφυγής τους, οι προσφεύγουσες προβάλλουν αναρμοδιότητα του Συμβουλίου να εκδώσει τις προσβαλλόμενες πράξεις και προσβολή του δικαιώματος στην ελευθερία έκφρασης και πληροφόρησης (
2
) και του δικαιώματος χρηστής διοίκησης (
3
) που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης).
Εκτίμηση του Γενικού Δικαστηρίου
Εξετάζοντας αυτεπαγγέλτως το ζήτημα της αρμοδιότητάς του να εξετάσει τη νομιμότητα των επίδικων πράξεων, το Γενικό Δικαστήριο καταλήγει, πρώτον, στο συμπέρασμα ότι πρέπει να αποφανθεί μόνον επί της νομιμότητας των προσβαλλόμενων κανονισμών. Συναφώς, υπενθυμίζει κατ’ αρχάς ότι, σύμφωνα με το άρθρο 275, δεύτερο εδάφιο, ΣΛΕΕ, το καθοριστικό στοιχείο για την πρόσβαση στον δικαστή της Ένωσης είναι η ατομική φύση των πράξεων που εκδίδονται βάσει των σχετικών με την ΚΕΠΠΑ διατάξεων. Απόφαση προβλέπουσα περιοριστικά μέτρα μπορεί να θεωρηθεί ατομική απόφαση αν το θιγόμενο πρόσωπο αναφέρεται ονομαστικώς στην εν λόγω απόφαση. Στο μέτρο, όμως, που οι επωνυμίες των προσφευγουσών δεν περιλαμβάνονται ούτε στο σώμα της αποφάσεως 2014/512, όπως τροποποιήθηκε, ούτε στο παράρτημα IX αυτής, όπως τροποποιήθηκε, το Γενικό Δικαστήριο διαπιστώνει ότι οι προσβαλλόμενες αποφάσεις δεν συνιστούν περιοριστικά μέτρα κατά των προσφευγουσών. Συγκεκριμένα, τα επίμαχα περιοριστικά μέτρα πρέπει να νοηθούν ως μέτρα γενικού περιεχομένου έναντι των προσφευγουσών, καθόσον αυτές περιλαμβάνονται στις οντότητες που ανήκουν στη γενική και αφηρημένη κατηγορία των «φορέων» στους οποίους απαγορεύεται η μετάδοση του περιεχομένου που προέρχεται από τα «νομικά πρόσωπα, τις οντότητες ή τους φορείς» που απαριθμούνται στο παράρτημα IX της αποφάσεως 2014/512, όπως τροποποιήθηκε, και ως ατομικά μέτρα έναντι των τελευταίων αυτών προσώπων.
Επομένως, οι προσφεύγουσες δεν μπορούν να επικαλεστούν την ατομική φύση των επίμαχων περιοριστικών μέτρων έναντι των μέσων ενημέρωσης που προσδιορίζονται στο σώμα της αποφάσεως 2014/512, όπως τροποποιήθηκε, προκειμένου να θεμελιώσουν την αρμοδιότητα του Γενικού Δικαστηρίου να αποφανθεί επί της προσφυγής ακυρώσεως που άσκησαν. Αντιθέτως, το Γενικό Δικαστήριο οφείλει να διασφαλίζει πλήρη έλεγχο της νομιμότητας των πράξεων της Ένωσης, όπως οι προσβαλλόμενοι κανονισμοί, που εκδόθηκαν βάσει του άρθρου 215 ΣΛΕΕ.
Όσον αφορά, δεύτερον, την αρμοδιότητα του Συμβουλίου να εκδώσει τους επίμαχους κανονισμούς, το Γενικό Δικαστήριο υπενθυμίζει, αφενός, ότι, κατά το άρθρο 215, παράγραφος 2, ΣΛΕΕ, προϋπόθεση για να εξακριβωθεί ότι το Συμβούλιο είναι αρμόδιο να εκδώσει τους προσβαλλόμενους κανονισμούς αποτελεί να είναι το Συμβούλιο αρμόδιο να εκδώσει τις προσβαλλόμενες αποφάσεις, οι οποίες του παρέχουν την εξουσία αυτή, και, αφετέρου, ότι, στις σχέσεις της με τον υπόλοιπο κόσμο, η Ένωση προωθεί τις αξίες και τα συμφέροντά της και συμβάλλει στην προστασία των πολιτών της (
4
), στην ειρήνη, στην ασφάλεια, καθώς και στην αυστηρή τήρηση του διεθνούς δικαίου. Εν συνεχεία, το Γενικό Δικαστήριο επισημαίνει ότι από τον συνδυασμό του άρθρου 21, του άρθρου 23, του άρθρου 24, παράγραφος 1, του άρθρου 25, του άρθρου 28, παράγραφος 1, πρώτο εδάφιο, και του άρθρου 29 ΣΕΕ προκύπτει ότι η έννοια «στάση της Ένωσης» επιδέχεται ευρεία ερμηνεία, με αποτέλεσμα να είναι δυνατόν, μεταξύ άλλων, να εκδοθούν, βάσει του άρθρου 29 ΣΕΕ, αποφάσεις που προβλέπουν μέτρα ικανά να μεταβάλουν άμεσα την έννομη κατάσταση πολιτών. Εξάλλου, το Συμβούλιο διαθέτει ευρεία διακριτική ευχέρεια κατά τον καθορισμό του αντικειμένου των περιοριστικών μέτρων που θεσπίζει η Ένωση στον τομέα της ΚΕΠΠΑ. Ως εκ τούτου, το Συμβούλιο νομίμως θεώρησε ότι, ενόψει της διεθνούς κρίσης που προκάλεσε η επίθεση της Ρωσικής Ομοσπονδίας στην Ουκρανία, στα χρήσιμα μέτρα αντίδρασης στη σοβαρή απειλή κατά της ειρήνης στα σύνορα της Ένωσης και στην παραβίαση του διεθνούς δικαίου μπορούσαν να περιλαμβάνονται η απαγόρευση της μετάδοσης περιεχομένου ορισμένων μέσων ενημέρωσης, ελεγχόμενων από την ηγεσία της Ρωσικής Ομοσπονδίας, με την αιτιολογία ότι υποστήριζαν την εν λόγω επίθεση με συνεχείς και συντονισμένες προπαγανδιστικές ενέργειες με στόχο την κοινωνία των πολιτών στην Ένωση και στις γειτονικές χώρες, και η απαγόρευση διαφήμισης προϊόντων ή υπηρεσιών σε περιεχόμενο που παράγεται ή μεταδίδεται από τα εν λόγω μέσα ενημέρωσης.
Το Γενικό Δικαστήριο παρατηρεί συναφώς, δεδομένου ότι η προπαγάνδα και οι εκστρατείες παραπληροφόρησης στις οποίες επιδίδονται τα εν λόγω μέσα είναι ικανές να κλονίσουν τα θεμέλια των δημοκρατικών κοινωνιών και αποτελούν αναπόσπαστο μέρος του οπλοστασίου του σύγχρονου πολέμου, ότι τα επίμαχα περιοριστικά μέτρα εντάσσονται στο πλαίσιο της εκ μέρους της Ένωσης επιδίωξης των σκοπών που της έχουν ανατεθεί με το άρθρο 3, παράγραφοι 1 και 5, ΣΕΕ. Δεδομένου ότι οι εν λόγω ενέργειες συνιστούν, συναφώς, σημαντική και άμεση απειλή για τη δημόσια τάξη και ασφάλεια της Ένωσης, τα μέτρα αυτά, καθόσον αποσκοπούν στη διαφύλαξη των αξιών της Ένωσης, των θεμελιωδών συμφερόντων, της ασφάλειας και της ανεξαρτησίας της, καθώς και στη διατήρηση της ειρήνης, συνδέονται, πράγματι, άμεσα με τους σκοπούς της ΚΕΠΠΑ (
5
).
Επιπλέον, το Γενικό Δικαστήριο υπογραμμίζει ότι το γεγονός ότι οι εθνικές ρυθμιστικές αρχές έχουν την εξουσία να επιβάλλουν κυρώσεις σε οπτικοακουστικό μέσο λόγω ανάρμοστου συντακτικού περιεχομένου δεν αποκλείει την αρμοδιότητα που αναγνωρίζεται στο Συμβούλιο να λαμβάνει περιοριστικά μέτρα με σκοπό την προσωρινή και αναστρέψιμη απαγόρευση της μετάδοσης ορισμένου περιεχομένου μέσων ενημέρωσης. Συγκεκριμένα, η αρμοδιότητα που ανατίθεται στις εθνικές διοικητικές αρχές από τις εσωτερικές νομοθεσίες δεν επιδιώκει τους ίδιους σκοπούς, δεν στηρίζεται στις ίδιες αξίες και δεν μπορεί να διασφαλίσει τα ίδια αποτελέσματα με μια ομοιόμορφη και άμεση παρέμβαση στο σύνολο του εδάφους της Ένωσης, όπως αυτή που μπορεί να πραγματοποιηθεί βάσει της ΚΕΠΠΑ.
Τέλος, το Γενικό Δικαστήριο επισημαίνει ότι η έκδοση των προσβαλλόμενων πράξεων δεν μπορεί να τεθεί εν αμφιβόλω λόγω της δυνατότητας της Ένωσης να παρεμβαίνει, στον τομέα των οπτικοακουστικών υπηρεσιών, βάσει άλλων κατηγοριών αρμοδιοτήτων που ρυθμίζονται από τη Συνθήκη ΛΕΕ (
6
). Συγκεκριμένα, η εφαρμογή των πολιτικών των άρθρων 3 έως 6 ΣΛΕΕ δεν πρέπει να επηρεάζει την εφαρμογή των διαδικασιών και την έκταση της εξουσιοδότησης που παρέχουν στα θεσμικά όργανα οι Συνθήκες για την άσκηση των αρμοδιοτήτων της Ένωσης όσον αφορά τους σκοπούς της ΚΕΠΠΑ (
7
).
Όσον αφορά, τρίτον, την προβαλλόμενη προσβολή του δικαιώματος χρηστής διοίκησης, το Γενικό Δικαστήριο διαπιστώνει ότι το Συμβούλιο αιτιολόγησε επαρκώς τους προσβαλλόμενους κανονισμούς. Υπενθυμίζει συναφώς ότι, όσον αφορά τις διατάξεις γενικής ισχύος, η αιτιολογία μπορεί να περιορίζεται, αφενός, στην περιγραφή της όλης καταστάσεως που οδήγησε στη θέσπισή τους και, αφετέρου, στην παράθεση των γενικών σκοπών που αυτές επιδιώκουν και ότι το δίκαιο της Ένωσης δεν επιβάλλει στο Συμβούλιο καμία υποχρέωση δημοσιοποιήσεως των εγγράφων που αφορούν τη διαδικασία λήψεως αποφάσεων εκ μέρους του.
Όσον αφορά, τέταρτον και τελευταίο, την προβαλλόμενη προσβολή της ελευθερίας έκφρασης και πληροφόρησης, ιδίως της ελευθερίας μετάδοσης πληροφοριών, το Γενικό Δικαστήριο υπενθυμίζει ότι τα δικαιώματα και οι ελευθερίες που κατοχυρώνονται στο άρθρο 11 του Χάρτη δεν αποτελούν απόλυτα προνόμια, αλλά πρέπει να λαμβάνονται υπόψη σε σχέση με τη λειτουργία τους εντός της κοινωνίας. Επομένως, ακόμη και αν υποτεθεί, αφενός, ότι πάροχοι διαδικτυακών υπηρεσιών, όπως οι προσφεύγουσες, μπορούν να θεωρηθούν ως φορείς αυτοτελούς δικαιώματος στην ελευθερία μετάδοσης πληροφοριών και, αφετέρου, ότι η προσωρινή απαγόρευση συμβολής στη μετάδοση του περιεχομένου των μέσων ενημέρωσης τα οποία αφορούν τα επίμαχα περιοριστικά μέτρα και η απαγόρευση διαφήμισης προϊόντων ή υπηρεσιών σε περιεχόμενο που μεταδίδεται από τα εν λόγω μέσα ενημέρωσης μπορούν να συνιστούν παρέμβαση στην άσκηση της εν λόγω ελευθερίας, το Γενικό Δικαστήριο υπενθυμίζει ότι μπορούν να γίνουν δεκτοί περιορισμοί στην άσκηση των δικαιωμάτων που κατοχυρώνονται στον Χάρτη (
8
).
Εν προκειμένω, το Γενικό Δικαστήριο εκτιμά, υπό το πρίσμα της φύσης και του σκοπού των επίμαχων απαγορεύσεων, ότι ήταν πρόσφορο το Συμβούλιο να λάβει υπόψη παρόχους διαδικτυακών υπηρεσιών, όπως είναι οι προσφεύγουσες, με τον ίδιο τρόπο που λαμβάνει υπόψη οποιοδήποτε από τα μέσα μετάδοσης ή διανομής περιεχομένου, ως φορείς που πρέπει να διασφαλίζουν την εφαρμογή, και επομένως την αποτελεσματικότητα, των εν λόγω απαγορεύσεων εντός του εδάφους της Ένωσης.
Τέλος, το Γενικό Δικαστήριο διαπιστώνει ότι οι προσφεύγουσες δεν μπορούν να επικαλεστούν, προς στήριξη της προσφυγής τους ακυρώσεως, το δικαίωμα των χρηστών των υπηρεσιών τους να λαμβάνουν πληροφορίες, δεδομένου ότι δεν είναι οι ίδιες δικαιούχοι του δικαιώματος αυτού.
(
1
)	Απόφαση (ΚΕΠΠΑ) 2022/351 του Συμβουλίου, της 1ης Μαρτίου 2022, για την τροποποίηση της απόφασης 2014/512/ΚΕΠΠΑ σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2022, L 65, σ. 5), κανονισμός (ΕΕ) 2022/350 του Συμβουλίου, της 1ης Μαρτίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2022, L 65, σ. 1), απόφαση (ΚΕΠΠΑ) 2022/884 του Συμβουλίου, της 3ης Ιουνίου 2022, για την τροποποίηση της απόφασης 2014/512/ΚΕΠΠΑ σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2022, L 153, σ. 128), και κανονισμός (ΕΕ) 2022/879 του Συμβουλίου, της 3ης Ιουνίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2022, L 153, σ. 53).
(
2
)	Άρθρο 11 του Χάρτη.
(
3
)	Άρθρο 41 του Χάρτη.
(
4
)	Άρθρο 3, παράγραφος 5, ΣΕΕ.
(
5
)	Άρθρο 21, παράγραφος 2, στοιχεία αʹ και γʹ, ΣΕΕ.
(
6
)	Άρθρο 4, παράγραφος 2, ΣΛΕΕ.
(
7
)	Κατά το άρθρο 40, δεύτερο εδάφιο, ΣΕΕ.
(
8
)	Άρθρο 52, παράγραφος 1, του Χάρτη.